KURZUS: Közforgalmú közlekedés II.

MODUL: II. modul: Járműforduló tervezés

4. lecke: A forda fogalma és szerepe

| Tanulási útmutató
Tanulási célok
A lecke feldolgozása után Ön képes lesz:
saját szavaival meghatározni a forda fogalmát; saját szavaival meghatározni a forda célját és szerepét; kiválasztani a forda és a menetrend teljesítéséhez szükséges autóbuszok száma közötti kapcsolatot; kiválasztani a járatok fordába történő csoportosíthatóságát ellenőrző összefüggést; saját szavaival meghatározni a járulékos futás fogalmát; kiválasztani a járulékos futás meghatározását; kiválasztani az átállásokat nem tartalmazó fordarendszerhez szükséges feltételt; kiválasztani a forda menetrendi járaton kívüli elemeit (meneteit); kiválasztani a fordarendszerrel szemben támaszható követelményeket; csoportosítani a fordarendszerrel szemben támaszható követelményeket és meghatározásaikat; saját szavaival meghatározni a fordarendszer esetében az elméleti minimum és üzemi optimum fogalmait; kiválasztani a fordarendszer esetében az elméleti minimum és üzemi optimum jellemzőit.
Tevékenységek
Olvassa el a Közforgalmú közlekedés II. elektronikus jegyzet: A forda fogalma és szerepe fejezetét! Határozza meg a forda fogalmát! Határozza meg a forda célját és szerepét! Válassza ki a forda és a menetrend teljesítéséhez szükséges autóbuszok száma közötti kapcsolatot! Válassza ki a járatok fordába történő csoportosíthatóságát ellenőrző összefüggést! Határozza meg a járulékos futás fogalmát! Válassza ki a járulékos futás meghatározását! Válassza ki az átállásokat nem tartalmazó fordarendszerhez szükséges feltételt! Válassza ki a forda menetrendi járaton kívüli elemeit (meneteit)! Válassza ki a fordarendszerrel szemben támaszható követelményeket! Csoportosítsa a fordarendszerrel szemben támaszható követelményeket és meghatározásaikat! Határozza meg a fordarendszer esetében az elméleti minimum és üzemi optimum fogalmait! Válassza ki a fordarendszer esetében az elméleti minimum és üzemi optimum jellemzőit!

| A 4. lecke vázlata
A forda fogalma A forda szerepe, célja és feladata A járatok fordába történő csoportosíthatóságát ellenőrző összefüggés Átállás vagy járulékos futás Kiállási- és beállási menet
A fordarendszerrel szembeni követelmények A fordarendszer elméleti minimuma és üzemi optimuma

| Tananyag
A menetrendi járatok és az autóbuszkapacitás között a kapcsolatot a forda teremti meg.
A forda (más néven járműfordulóterv vagy közlekedési jegyzék) a menetrendi járatokat a járművekhez autóbuszokra lebontva tartalmazza, vagyis a járatokat a járművekhez rendeli hozzá. Egy forda az egy autóbusz által ellátandó járatokat tartalmazza, vagyis a forda egy autóbusz egynapi programja. Különböző fordákat készítenek iskolai oktatási időszaki munkanapokra, tanszüneti munkanapokra, szabadnapokra és munkaszüneti napokra. A menetrend teljesítéséhez annyi autóbuszra van szükség, amennyi a fordák száma. A fordaszám lehetséges minimumát a járatok térbeli fekvése határozza meg, mivel egy fordába csak olyan járatok csoportosíthatók, amelyek között fennáll a következő összefüggés:
AIj = AEi
TEi + Tpi <= TIj,
ahol: AI indulási állomás (járat kezdete) AE érkezési állomás (járat vége) TI indulási idő TE érkezési idő i, j két egymást követő járat Tpi i járat érkezése után a szükséges szünet (2-5 perc)
Elképzelhető, hogy egy fordában összekapcsolnak olyan i és j járatot, ahol j járat indulási állomása nem egyezik meg i járat érkezési állmásával, ilyenkor az autóbusznak a két fordulóállomás között üresen át kell állnia (járulékos futás). Az átállás km teljesítménye költségnövelő hatású, ezért az ilyen megoldásokat akkor érdemes alkalmazni, ha segítségével tetemes kiállási idő takarítható meg vagy újabb autóbusz beállítása kerülhető el.
Átállásokat nem tartalmazó fordarendszer akkor állítható össze, ha valamennyi fordulóállomásra ugyanannyi járat érkezik, mint amennyi onnan indul.
A forda az elvégzendő menetrendi járatokon kívül tartalmazza a garázsból (telephelyről) az első járat indulási állomására történő kiállási menetet, és az utolsó járat után a garázsba (telephelyre) való beállási menetet. A forda a gépkocsivezető számára a napi munkafeladatot jelenti, végrehajtásával a menetrend is teljesül. Ugyanazok a menetrendi járatok sokféle fordarendszerben teljesíthetők, a forda tulajdonságai jelentős mértékben befolyásolják a közlekedés költségeit és a közlekedés lebonyolításának körülményeit. A fordarendszerrel szemben a következő követelményeket támaszthatjuk:
a) | Legfontosabb követelmény a fordaszám minimalizálása, vagyis az, hogy a járatok teljesítése a lehető legkevesebb autóbuszt igényelje,
b) | A két járat végzése közötti ún. kiállási idő minimalizálása, mivel ennek az időnek a nagysága befolyásolja a gépjárművezetői munkaóra szükségletét.
c) | Egy fordába azonos befogadóképességű és jellegű autóbuszt igénylő járatok kerüljenek (pl. csuklós-szóló, elővárosi-távolsági).
d) | A ki- és beállási menetek, valamint az átállási menetek minimalizálása.
e) | A fordák tegyenek eleget a vezérlés szempontjainak, vagyis
a havi munkaidő ledolgozása szempontjából kedvező napi óraterhelést tartalmazzanak, a napi munkaidőn belül 4,5 óra vezetési idő után az előírt 45 perc pihenőidőt biztosítsák.
f) | A forgalom lebonyolítása és irányítása szempontjából kedvező, ha egy fordában csak egy, vagy néhány szomszédos vonal járatai szerepelnek.
g) | Az egymást követő napok forgalmának lebonyolítása megköveteli, hogy minden fordulóállomáson (telephelyen) este ugyanannyi autóbusz végezzen, mint amennyinek onnan reggel indulnia kell. (A járati személyzet szempontjából is előnyös, hogy az autóbuszok naponta visszatérnek a telephelyükre, vagyis a forda első induló állomása megegyezik az utolsó érkező állomással.)
h) | A fordáknak biztosítani kell a műszaki ellátást, tankolás lehetőségét, azaz minden autóbusznak naponta legalább egyszer érintenie kell a műszaki bázist, lehetőleg úgy, hogy ott számottevő kiállási idő is legyen.
A fenti követelmények egyidejű, teljes körű kielégítése nem lehetséges, mert közülük több csak egymás rovására teljesíthető, pl. a minimális autóbuszszám ellentmond annak, hogy az autóbuszok csak egy vonalon dolgozzanak. Ugyanígy ellentmondást jelent a minimális kiállási idő és a gépkocsivezető részére kötelező pihenőidő biztosítása.
A legnagyobb jelentőséggel az autóbuszszám és a kiállási idők minimalizálása rendelkezik, ezért a forda optimum kritériumait is ebből a szempontból közelítjük meg. Elméleti minimumnak azt a fordarendszert tekintjük, amikor minimális autóbusz minimális kiállási idővel teljesíti a menetrendet. A többi követelmény kielégítettsége ekkor csak véletlenszerű. A vezénylési, irányítási, műszaki ellátás stb. problémák miatt az elméleti minimumot képviselő fordarendszer általában nem alkalmas a gyakorlati megvalósításra.
Üzemi optimumnak nevezzük az olyan fordarendszert, amely a járműszám és a kiállási idő növelése árán a többi követelményt is kielégíti olyan mértékben, amennyiben a forgalom gyakorlati lebonyolítása, a tényleges üzemvitel megkívánja.

| Önellenőrző kérdések
Olvassa el figyelmesen az alábbi feladatokat, majd a lecke tartalma alapján oldja meg őket!
1. Egészítse ki a következő mondatot a hiányzó kifejezéssel! A menetrendi járatok és az autóbusz-kapacitás között a kapcsolatot a teremti meg.
2. Egészítse ki a következő mondatot a hiányzó kifejezésekkel! Egy forda az egy autóbusz által ellátandó járatokat tartalmazza, vagyis a forda autóbusz programja.
3. Döntse el, vajon igaz vagy hamis a következő állítás!
A menetrendi járatok és az autóbusz-kapacitás között a kapcsolatot nem a forda teremti meg. |
4. Válassza ki a helyes megoldást! A menetrendi járatok és az autóbusz-kapacitás között a kapcsolatot:
| a menetrendi mező teremti meg
| a járatoszlop teremti meg
| a forda teremti meg
| a javításban lévő autóbuszok száma teremti meg
| a szabadságon lévő gépkocsivezetők száma teremti meg
5. Döntse el, vajon igaz vagy hamis a következő állítás!
Nem készítenek különböző fordákat az iskolai oktatási időszakokra, a munkanapokra, a tanszüneti munkanapokra, a szabadnapokra és a munkaszüneti napokra. |
6. Válassza ki a helyes megoldást! A járulékos futás azt jelenti:
| az autóbusznak tankolnia kell
| a gépkocsivezetőnek pihenőidő jár
| az autóbusznak a két fordulóállomás között üresen át kell állnia
| váltó vezető áll be
7. Válassza ki a helyes megoldásokat! A forda az alábbi feladatokat tartalmazza:
| a heti elvégzendő menetrendi járatokat
| a napi menetrendi járatokat
| a kiállási menetet
| a beállási menetet
| a karbantartást
| a vizsgáztatást
8. Válassza ki a helyes megoldásokat! A fordatervezés szempontjából a legnagyobb jelentőséggel:
| a gépkocsivezetők pihenőideje rendelkezik
| az autóbuszszám minimalizálása rendelkezik
| az autóbusztípusok befogadó képessége rendelkezik
9. Válassza ki a helyes megoldásokat! Elméleti minimumnak azt a fordarendszert tekintjük:
| amikor minimális számú autóbusz teljesíti a menetrendet
| amikor az autóbuszok minimális kiállási idővel teljesítik a menetrendet
| amikor minimális számú autóbusz minimális kiállási idővel teljesíti a menetrendet
| amikor maximális számú autóbusz minimális kiállási idővel teljesíti a menetrendet
| amikor minimális számú autóbusz maximális kiállási idővel teljesíti a menetrendet
10. Egészítse ki a következő mondatot a hiányzó kifejezéssel! Elméleti minimumnak azt a fordarendszert tekintjük, amikor minimális minimális teljesíti a menetrend.